भोग के लिए अधिकाधिक पैसे की चाह किसी काम के करने वाले को उस काम की श्रेष्ठता व पूर्णता के लिए प्रेरित नहीं करती। न ही वह व्यक्ति के मन में उस काम के प्रति कोई प्रतिबद्धता पैदा करती है। जब भोग ही जीवन का लक्ष्य हो जाए और जब पैसे को ही उस लक्ष्य प्राप्ति के एकमात्र साधन के रूप में देखा जाने लगे तो इसका परोक्ष परिणाम यही हो सकता है कि उस काम से लाभान्वित होने वाले अन्य लोगों का ख्याल काम करने वाले के मन में रह ही न जाए। संस्था, समाज और देश से तब भला किसी का क्या लगाव बना रह सकता है? पैसे की चाह काम की गुणवत्ता को भी गौण बना देती है। पैसे से इतर किसी बड़ा उद्देश्य के लिए कार्य करने वाला तब तक संतुष्ट नहीं होता जब तक वह अपने काम में कोई नई ऊंचाई न छू ले या उसमें अपने किसी स्वप्न की सिद्धि न देख ले। प्रसिद्ध शहनाईवादक उस्ताद बिस्मिल्ला खां को मैं कई बार मंच पर कार्यक्रम प्रस्तुत करते समय कोई अनूठा और अनजाना वह सुर लग जाने की इच्छा करते सुना करता था। पर जिस कलाकार की निगाह सिर्फ पैसे पर है उससे ऐसी किसी उत्कृष्टता या अनूठेपन की चाह की उम्मीद नहीं की जा सकती। हमारे समाज की स्थितियां दिनोंदिन एक ध्यानचंद, एक अलाउद्दीन खां, एक मुक्तिबोध या एक मकबूल फिदा हुसैन की पैदाइश के लिए कम अनुकूल होती जा रही हैं।